《和人首夏池上雨中闻笛》
宋代·钱易

朱华始沈泉，池塘恰雨天。
鹭头飘雪暗，荷腹荡珠圆。
风递谁家笛，声冲几里烟。
拂波轻重起，隔树往来传。
沥沥虽侵汉，遥遥已杂□。
天龙吟转乐，石韵更相连。
谩读襄王赋，虚夸子晋仙。
宁同向散骑，肠断向漪涟。

作者简介：临安人，字希白。钱昆弟。年十七举进士，以少年轻俊被黜，然自此以才藻知名。真宗咸平二年进士。通判蕲州，奏请废肉刑，为真宗采纳。景德中，举贤良方正科，策入等，通判信州。累擢知制诰、翰林学士。才学瞻敏，为文数千百言，援笔立就。又善绘画，工行草书。有《洞微志》、《南部新书》、《青云总录》等。